**Plán výstav v Galérii dizajnu Satelit, Bratislava**

**Názov:** 92xxx22 medium vitae

**Termín:** 2. február – 25. február 2022

**Koncepcia:** Elena Farkašová

Výstava 92xxx22 je výber prác z interiérovej tvorby Miroslava Debnára za posledných tridsať rokov. Je realizovaná pri príležitosti tohtoročného životného jubilea, kedy časový úsek výberu prác predstavuje polovicu života autora (medium vitae).

Miroslav Debnár umožňuje prostredníctvom fotografií interiérov nahliadnuť nielen do verejných priestorov, ktoré môžu byť inšpiráciou, ale i do privátnych priestorov rodinných domov a bytov. Tiež je to i dokument interiérov od 90-tych rokov až po dnes. Rôznorodosť prístupu pri riešení konkrétneho priestoru doplneného o atypické prvky dodáva interiérom jedinečnosť a ukazuje možnosti navrhovania.

Autor sa venuje dizajnu nábytku, interiéru a architektúre. Pôsobí ako pedagóg na VŠVU v Bratislave od roku 1992, od roku 2002 v pozícií vedúceho Katedry dizajnu a v roku 2018 založil Ateliér interiérového dizajnu.

**Názov: S+M+L\_XL – KOV A ŠPERK na VŠVU v Bratislave**

**Termín:** 16. marec – 28. apríl 2022

**Koncepcia:** Karol Weisslechner

Výstava a verejná prednáška spojená s live prezentáciou študentov je zameraná na predstavenie doterajšej tvorby študentov, absolventov a pedagógov bratislavského ateliéru S+M+L\_XL – KOV A ŠPERK na VŠVU s cieľom prezentovať tvorbu mladšej a strednej generácie slovenských autorov, ktorí sa venujú tomuto médiu, a ukáže aktuálne tendencie v autorskom šperku. Zámerom projektu je prezentácia tvorby ateliéru S+M+L\_XL – KOV A ŠPERK počas medzinárodného bienálneho podajatia ŠperkStret 2022 v Bratislave, propagujúceho súčasný šperk.

**Názov: MATERIALISTI/IN MATERIA**

**Termín:** 4. máj – 10. júl 2022

**Koncepcia:** Maroš Schmidt, Zdenka Pepelová, VVO a SMD

V máji 2022 zorganizuje SCD výstavu vzoriek z Knižnice materiálov (spolupráca VVO, OPPV a SMD), súčasťou bude sprievodný program pre študentov (SŠ a/alebo VŠ) aj profesionálov. Výstava predstaví výber vzoriek materiálov zo skupín plasty, experimentálne materiály a kovy a taktiež predmety z našich zbierok ako príklady použitia konkrétnych materiálov. Špeciálny panel bude venovaný bakelitu, ktorý umožní tematizovať tento unikátny materiál v kontexte zbierok SMD.

**Názov: Letná akadémia módy**

**Termín:** 18. – 29. júl 2022

**Koncepcia:** Slovak Fashion Council

Dva turnusy týždennej letnej akadémie módy pre deti je vzdelávaco-rozvojovou aktivitou pre deti, ktorú organizuje Slovak Fashion Council už ôsmy rok, z toho šiestykrát v Satelite. Cieľom denného tábora je ukázať deťom, aké to je byť módnym návrhárom a predstaviť im svet módy aj zvnútra so všetkými rôznorodými aktivitami a profesiami. Deti budú tvoriť v spolupráci s módnymi návrhármi, lektormi, asistentmi a ďalšími odborníkmi počas týždňa Letnej akadémie módy.

**Názov: Brejle a okuliare, Design brýlí v Československu**

**Termín:** 3. august – 25. september 2022

**Koncepcia:** Ondřej Vicena

Okuliare sú v krajine bývalého Československa neprávom prehliadanou kapitolou dizajnu a módy. Môže za to najmä fakt, že boli dlhú dobu považované za medicínsku pomôcku, chybu, ktorú je lepšie skrývať a nahľadať v nej krásu. „Brejlařina“, ako bol v minulosti tento odbor nazývaný, sa tak stala zabudnutou etapou remesla, o ktorej bolo dodnes spracovaného len veľmi málo. Napriek tomu existujú rozsiahle pramene, z ktorých je tradícia a kvalita československého návrhárstva v odvetví očnej optiky jednoznačná a to aj v porovnaní so svetovou produkciou.

**Názov: Národná cena za dizajn 2022, Komunikačný dizajn**

**Termín:** 5. október – 11. december 2022

**Koncepcia:** kurátor NCD22 Ondrej Gavalda

Hlavnou súčasťou projektu Národná cena za dizajn je reprezentatívna výstava, ktorá má za úlohu predstaviť odborný záber a šírku vytvoreného komunikačného dizajnu za dané obdobie. Po viacerých rokoch sa opäť vráti do priestorov Galérie dizajnu Satelit, k jej zostaveniu bude prizvaný tohtoročný kurátor. Výber prác prihlásených do súťaže bude prezentovaný na výstave Národná cena za dizajn 2022 – komunikačný dizajn a publikovaný v katalógu. Víťazné práce budú medializované v spolupráci s mediálnymi partnermi.

**Názov: Drahomír Prihel a hostia**

**Termín:** 14. december 2022 – 29. január 2023

**Koncepcia:** Bohumír Bachratý

Prelom roka bude patriť Drahomírovi Prihelovi a jeho hosťom Slavomíre Prihelovej a Martine Minárikovej. V interiéri i vo výkladoch Galérie dizajnu Satelit budú vystavené úžitkové predmety misy, vázy, žardiniéry, poháre, ale aj šperky v kombinácii drevo/sklo a kov/sklo.